Diari Oficial de la Generalitat Valenciana


Sumari del DOGV 9714, del 30-10-2023 (2023/10719)

RESOLUCIÓ de 24 d'octubre de 2023, del director general de LABORA Servei Valencià d'Ocupació i Formació, per la qual s'aprova la convocatòria per a la concessió directa de beques i ajudes per a les persones treballadores desocupades assistents a les accions incloses en el Pla de treball 2022 del Centre de Referència Nacional de Transformació i Instal·lació de Fusta i Suro de Paterna, i es determina la competència per a resoldre aquestes ajudes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9714

Data del DOGV
:   30-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10299


Data del document
:   24-10-2023

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació
    * ajuda pública

RESOLUCIÓ de 24 d'octubre de 2023, del director general de LABORA Servei Valencià d'Ocupació i Formació, per la qual s'aprova la convocatòria per a la concessió directa de beques i ajudes per a les persones treballadores desocupades assistents a les accions incloses en el Pla de treball 2022 del Centre de Referència Nacional de Transformació i Instal·lació de Fusta i Suro de Paterna, i es determina la competència per a resoldre aquestes ajudes. [2023/10689]  
En el Boletín Oficial del Estado de 9 d'octubre de 2019, es va publicar la Resolució de 30 de setembre de 2019, de la Sotssecretaria del Ministeri de la Presidència, Relacions amb les Corts i Igualtat, per la qual es publica el Conveni entre el Servei Públic d'Ocupació Estatal, el Ministeri d'Educació i Formació Professional i la Comunitat Valenciana, pel qual s'aprova el Pla d'actuació pluriennal 2019-2022 del Centre de Referència Nacional de Transformació i Instal·lació de Fusta i Suro en l'àmbit de la formació professional, d'acord amb la normativa que estableix el Reial decret 229/2008, de 15 de febrer, pel qual es regulen els centres de referència nacional en l'àmbit de la formació professional.  
  
En una reunió de la Comissió de Coordinació i Seguiment del Centre de Referència Nacional de Transformació i Instal·lació de Fusta i Suro i del Centre de Referència Nacional de Fabricació Ceràmica, celebrada el dia 6 de maig de 2022, es van aprovar, i se'n va informar, les actuacions incloses en el Pla de treball anual 2022 del Centre de Referència Nacional de Transformació i Instal·lació de Fusta i Suro de Paterna i en el Pla de treball anual 2022 del Centre de Referència Nacional de Fabricació Ceràmica de Castelló, segons el que estableix l'article 7.3 del Reial decret 229/2008, de 15 de febrer.  
Resulta aplicable a l'esmentat Pla de treball el que disposa en el Reial decret 229/2008, de 15 de febrer, pel qual es regulen els centres de referència nacional en l'àmbit de la formació professional.  
  
Igualment, serà aplicable el que estableix la Llei 30/2015, de 9 de setembre, per la qual es regula el Sistema de Formació per a l'Ocupació en l'àmbit laboral, que considera en l'article 14.2.b els centres de referència nacional com a centres propis.  
El Reial decret 2/2020, de 12 de gener, pel qual es reestructuren els departaments ministerials, va establir una distribució de competències sobre la formació professional per a l'ocupació que va afectar el Ministeri d'Educació i Formació Professional i el Ministeri de Treball i Economia Social, i així, de conformitat amb l'article 5.3, apartat m, del Reial decret 498/2020, de 28 d'abril, pel qual es desenvolupa l'estructura orgànica bàsica del Ministeri d'Educació i Formació Professional, s'atribueixen a l'MEFP, concretament, a la Secretaria General de Formació Professional, entre les seues funcions «les relacions de coordinació i cooperació amb les comunitats autònomes, les corporacions locals, en coordinació amb la Secretaria d'Estat d'Educació, i amb altres organismes i entitats, en l'àmbit de la formació professional, així com la coordinació de la xarxa de centres de referència nacional i l'aprovació dels seus plans pluriennals d'actuació, en col·laboració amb altres administracions implicades».  
Atenent aquesta nova distribució de competències en l'àmbit estatal, aquesta convocatòria, quan respon a facilitar les ajudes a l'alumnat desocupat participant en les accions formatives previstes en l'oferta formativa dels centres de referència nacional aprovada pel Ministeri d'Educació i Formació Professional, resulta aplicable l'Ordre EFP/942/2022, de 23 de setembre, per la qual es regula l'oferta formativa en l'àmbit laboral associada al Catàleg nacional de qualificacions professionals efectuada per les administracions competents, i s'estableixen les bases reguladores, així com les condicions per al seu finançament.  
  
L'oferta formativa dels centres de referència nacional està inclosa en l'àmbit d'aplicació de l'Ordre EFP/942/2022, d'acord amb el que estableix l'article 1.3.c, en relació amb el 14.2.b de la Llei 30/2015, i d'acord amb l'article 1.5.b es financen a l'empara de l'ordre les beques, les ajudes de transport, manutenció i allotjament que es concedisquen als desocupats que participen en les accions formatives.  
Concretament, la mencionada ordre estableix en l'article 7.4: «4. Els treballadors desocupats que participen en les modalitats de formació previstes en la present ordre podran ser beneficiaris de les beques i ajudes, en els termes assenyalats en el capítol III. Les ajudes i beques s'atorgaran mitjançant règim de concessió directa, de conformitat amb el que s'estableix en l'article 6.5.d de la Llei 30/2015, de 9 de setembre.  
  
Aquesta resolució determina el procediment de concessió de les ajudes que preveu el Pla de treball anual 2022 del Centre de Referència Nacional de Transformació i Instal·lació de Fusta i Suro de Paterna, l'autoritat competent per a resoldre les sol·licituds d'ajudes efectuades per les persones assistents als cursos, així com els crèdits màxims que han de finançar-les d'acord amb el que preveu la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'article 168.1.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que d'acord amb el que preveu l'article 22.2 de la Llei 38/2003, de 17 de novembre, podran concedir-se de manera directa les subvencions l'atorgament o la quantia de les quals estiga imposat a l'Administració per una norma de rang legal, que seguiran el procediment de concessió que els resulte aplicable d'acord amb la seua pròpia normativa.   
  
En virtut del que s'ha exposat i d'acord amb el que preveu l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aquesta Direcció General de LABORA Servei Valencià d'Ocupació i Formació dicta la resolució d'aprovació amb càrrec a l'exercici pressupostari 2023 de la convocatòria de subvencions. D'acord amb el Consell Valencià de Formació Professional, resolc:  
  
Primer. Objectiu i indicació de les bases reguladores  
Aquesta resolució té per objecte establir els aspectes corresponents a la sol·licitud, la tramitació i el pagament de les ajudes destinades a l'alumnat desocupat, assistent als cursos de formació previstos en el Pla de treball anual 2022 del Centre de Referència Nacional de Transformació i Instal·lació de Fusta i Suro de Paterna, de conformitat amb el que preveuen les bases reguladores d'aquestes ajudes, recollides en l'Ordre EFP/942/2022, de 23 de setembre, per la qual es regula l'oferta formativa en l'àmbit laboral associada al Catàleg nacional de qualificacions professionals efectuada per les administracions competents, i s'estableixen les bases reguladores, així com les condicions per al seu finançament.  
  
Segon. Finançament i import de la convocatòria  
Amb càrrec a la línia S5670000 del subprograma pressupostari 322.52, Formació i qualificació professional, del capítol IV del pressupost de LABORA Servei Valencià d'Ocupació i Formació per a l'exercici 2023, es destina un import global màxim de 50.000 € per a atendre les sol·licituds d'ajudes efectuades per l'alumnat desocupat assistent als cursos que s'han realitzat en el marc del Pla de treball anual 2022 del Centre de Referència Nacional de Transformació i Instal·lació de Fusta i Suro de Paterna.  
  
Tercer. Persones beneficiàries  
Seran persones beneficiàries de les ajudes i les beques que regula aquesta resolució l'alumnat desocupat que assistisca als cursos que s'han realitzat en el marc del Pla de treball anual 2022 del Centre de Referència Nacional de Transformació i Instal·lació de Fusta i Suro de Paterna.  
  
Quart. Tipologia i quantia de les ajudes  
1. Beca per discapacitat. Podran percebre la beca que preveu l'article 22 de l'Ordre EFP/942/2022, de 23 de setembre, les persones desocupades amb discapacitat. Són persones amb discapacitat les que tinguen una discapacitat reconeguda en un grau igual o superior al 33 %. Es considera que presenten aquest grau de discapacitat les persones pensionistes de la Seguretat Social que tinguen reconeguda pensió d'incapacitat permanent en grau total, absoluta o gran invalidesa i pensionistes de classes passives que tinguen reconeguda pensió de jubilació o retir per incapacitat permanent per al servei o inutilitat. Aquesta beca tindrà una quantia de 6,40 euros per dia realment assistit.  
2. Ajudes de transport, manutenció i allotjament. Les persones desocupades que participen en les accions formatives esmentades en el resolc anterior podran percebre ajudes en concepte de transport, manutenció i allotjament.  
Les quanties i condicions de les ajudes seran les següents:  
a) Ajuda en concepte de transport: 0,19 euros per quilòmetre, amb el límit de 20 € per dia realment assistit.  
b) Ajuda en concepte de manutenció: si l'assistència al curs, en horari de matí i vesprada, requereix un desplaçament d'almenys 50 quilòmetres, l'ajuda ascendirà a 9,70 € per dia realment assistit.  
c) Ajuda en concepte d'allotjament i manutenció: si l'assistència al curs, en horari de matí i vesprada, requereix un desplaçament d'almenys 100 quilòmetres, l'ajuda ascendirà a 66,90 euros per dia lectiu. En aquest cas, l'alumne tindrà dret als bitllets de transport en classe econòmica dels desplaçaments inicial i final.  
A l'efecte de calcular les ajudes que preveu aquest apartat, la distància es determinarà mitjançant la informació disponible en un servei web d'accés lliure, obert i gratuït que amb base cartogràfica i de satèl·lit permeta determinar la distància prenent com a referència la ubicació del domicili habitual de la persona participant i la de l'establiment on s'impartisca la formació. S'entendrà per domicili habitual de l'alumnat el que conste en la seua targeta de sol·licitud d'ocupació.  
  
3. Ajudes en concepte de la participació de dones víctimes de violència de gènere en les accions formatives. Durant el temps de participació en una acció formativa, la dona tindrà dret a percebre una beca per assistència de 10 euros per dia lectiu efectivament assistit fins a la finalització del curs.  
  
Cinqué. Règim de les ajudes  
1. El dret a les ajudes es generarà indistintament per l'assistència a l'acció formativa en el centre de formació o a conseqüència de la realització del mòdul de PPNL/FCT.  
2. Les ajudes s'ajustaran al règim següent:  
a) Les ajudes per discapacitat i en concepte de participació de dones víctimes de violència de gènere són compatibles amb qualsevol altra.  
  
b) L'ajuda en concepte de transport és compatible amb qualsevol altra; no obstant això, quan concórrega amb l'ajuda en concepte d'allotjament i manutenció, l'ajuda serà pels desplaçaments inicial i final.  
  
c) L'ajuda en concepte d'allotjament i manutenció requerirà l'aportació de la factura de l'hostalatge o qualsevol altre mitjà documental acreditatiu.  
d) Les ajudes en concepte de manutenció i en concepte d'allotjament i manutenció són incompatibles entre si.  
3. La quantia de l'ajuda es determinarà en funció dels dies d'assistència real, amb la verificació prèvia que es compleixen els requisits establits, a la vista de la documentació justificativa presentada.  
4. La situació de l'alumnat en el moment d'incorporar-se a l'acció formativa serà la que es tinga en compte per a verificar el compliment dels requisits. Es considerarà persona treballadora desocupada aquella que en el dia d'incorporar-se al curs figure com desocupada inscrita com a demandant d'ocupació en un servei públic d'ocupació; en cas contrari, no es tindrà dret a les beques i ajudes. S'interromprà el dret a la percepció de la beca o l'ajuda si la persona treballadora deixa de tindre la condició de desocupada, i es reprendrà de nou en recuperar aquesta condició. Si amb motiu de la seua contractació o inserció laboral acreditada és baixa en les accions formatives que es desenvolupen basant-se en aquesta convocatòria, persistirà el dret a l'ajuda pels dies realment assistits sempre que concórrega la resta de condicions exigides.  
  
  
Sisé. Lloc i termini de presentació de sol·licituds  
1. La concessió d'aquestes ajudes es realitzarà amb la sol·licitud prèvia de l'alumnat. D'acord amb el que preveu l'article 14 de la Llei 39/2015, d'1 d'octubre, del procediment administratiu comú de les administracions públiques, a l'efecte de presentar la sol·licitud o la documentació que ha d'acompanyar-la, justificativa de l'ajuda, o qualsevol altra relacionada amb aquesta convocatòria, les persones físiques podran triar en tot moment si es comuniquen amb les administracions públiques per a l'exercici dels seus drets i obligacions a través de mitjans electrònics o no. El mitjà triat per la persona per a comunicar-se amb les administracions públiques el podrà modificar en qualsevol moment.  
2. D'acord amb el que disposa l'apartat anterior:  
a) Les sol·licituds es presentaran en el model normalitzat que consta en la pàgina web del CRN de Paterna, juntament amb la documentació específica, en les direccions territorials competents en la matèria de formació professional per a l'ocupació, sense perjudici de poder presentar-la en els altres llocs previstos en la normativa vigent en matèria de procediment administratiu comú de les administracions públiques.  
b) Per a realitzar la presentació telemàtica de les sol·licituds, s'accedirà a la Seu Electrònica de la Generalitat (https://sede.gva.es/va/), des d'on podrà accedir al tràmit presentació de sol·licituds a ajudes de LABORA Servei Valencià d'Ocupació i Formació, o de la pàgina web https://labora.gva.es/va/ciutadania, a través de l'enllaç «Sol·licitud Telemàtica». Per a això, la persona sol·licitant haurà de disposar de signatura electrònica admesa per la seu electrònica de la Generalitat (https://sede.gva.es/va/).  
3. El termini per a efectuar la sol·licitud de les ajudes serà d'un mes a comptar de la incorporació de l'alumnat al curs corresponent o des de la publicació d'aquesta resolució en el DOGV.  
  
Seté. Documentació que cal adjuntar a la sol·licitud  
Les sol·licituds s'han de presentar juntament amb la documentació següent:  
a) Documentació acreditativa de la condició personal en virtut de la qual se sol·licita l'ajuda:  
- En el cas d'alumnat amb discapacitat, certificat de l'òrgan administratiu competent del reconeixement del grau de discapacitat igual o superior al 33 %. Es podrà prescindir de l'exigència d'aquest certificat, si aquesta informació es pot consultar telemàticament, amb el consentiment de l'interessat, recollit en la sol·licitud, en els termes que estableix la Llei orgànica 3/2018, de 5 de desembre, de protecció de dades personals i garantia dels drets digitals.  
En el cas de persones amb discapacitat per la seua condició de pensionistes de la Seguretat Social o de classes passives hauran d'aportar, en tot cas, el certificat de l'òrgan administratiu competent del reconeixement de la pensió d'incapacitat permanent en grau total, absoluta o gran invalidesa o de la pensió de classes passives de jubilació o retir per incapacitat permanent per al servei o inutilitat.  
- La situació de les dones víctimes de violència de gènere s'acreditarà per qualsevol dels mitjans que preveu l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
b) Dades de domiciliació bancària, que es facilitaran d'acord amb el procediment establit en l'Ordre 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
c) Declaració de no estar incurs en cap de les circumstàncies que preveuen l'article 13, apartats 2 i 3, i el 34, apartat 5, de la Llei 38/2003, de 17 de novembre, general de subvencions. Quan l'import de les ajudes, en conjunt, no supere la quantia de 3.000 euros per concepte i any, s'exonera de presentar els certificats d'obligacions tributàries i de la Seguretat Social, d'acord amb el que estableix l'article 24.4 del Reglament general de subvencions, i en aquest cas caldrà presentar una declaració responsable.  
  
Huité. Resolució  
La instrucció del procediment correspondrà al Servei Territorial de Formació de València.  
A proposta de la direcció territorial competent en matèria de formació professional per a l'ocupació. La Direcció General d'Ocupació i Formació dictarà la resolució procedent per delegació de la Direcció General de LABORA Servei Valencià d'Ocupació i Formació, en el termini de 3 mesos a comptar de la finalització del termini de presentació de sol·licituds. Transcorregut aquest termini sense que s'haja dictat ni notificat una resolució expressa, es considerarà desestimada la pretensió per silenci administratiu, sense perjudici que subsistisca l'obligació legal de resoldre sobre la petició formulada.  
Les resolucions de les ajudes que recull aquest resolc esgoten la via administrativa i contra aquestes es podrà interposar un recurs potestatiu de reposició davant d'aquest mateix òrgan en el termini d'un mes a partir de l'endemà de la notificació de la resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del jutjat contenciós administratiu de València, de conformitat amb el que estableix l'article 8, apartat 3, així com l'article 46, apartat 1, els dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
  
Nové. Justificació i pagament  
1. La persona sol·licitant haurà de conservar i presentar a requeriment de l'òrgan instructor, en el cas d'ajudes en concepte de manutenció o allotjament i manutenció, els justificants de despeses corresponents.  
  
2. Es realitzarà un sol pagament mitjançant transferència bancària a cada persona beneficiària, i no hi haurà la possibilitat de realitzar bestretes d'aquestes subvencions.  
  
Desé. Facultats de la Direcció General de LABORA Servei Valencià d'Ocupació i Formació  
Es faculta la Direcció General de LABORA Servei Valencià d'Ocupació i Formació per a dictar totes les instruccions i adoptar les mesures que considere oportunes per a executar i aplicar aquesta resolució quan concórreguen circumstàncies degudament motivades; quan les instruccions i les mesures esmentades afecten una pluralitat indeterminada de persones interessades, hauran de publicar-se en el Diari Oficial de la Generalitat Valenciana.  
S'autoritza la Direcció General de LABORA Servei Valencià d'Ocupació i Formació perquè, mitjançant una resolució, incremente les dotacions econòmiques destinades a atendre les sol·licituds d'ajudes efectuades a l'empara d'aquesta resolució, si és el cas.  
Així mateix, la Direcció General de LABORA Servei Valencià d'Ocupació i Formació resoldrà els recursos administratius que es puguen interposar contra els actes dictats en virtut d'aquesta resolució.  
  
  
Onzé. Exempció de l'obligació de notificació  
Les ajudes a la formació que regula aquesta resolució són compatibles amb el mercat comú, d'acord amb l'article 107, apartat 1, del Tractat de funcionament de la Unió Europea, i queden dispensades de l'obligació de notificació que estableix l'article 108, apartat 3, del tractat, i de comunicar, d'acord amb el que preveu l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no reuneixen tots els requisits de l'esmentat article 107.1, atés que no suposen cap avantatge econòmic per a una empresa ni falsegen la competència, i no afecten els intercanvis comercials entre els estats membres.  
  
Dotzé. Efectes  
Aquesta resolució tindrà efecte des de l'endemà de la publicació en el Diari Oficial de la Generalitat Valenciana.  
  
Contra aquesta resolució que esgota la via administrativa, podrà interposar-se un recurs potestatiu de reposició davant d'aquest mateix òrgan en el termini d'un mes a partir de l'endemà de la publicació d'aquesta resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant del Jutjat Contenciós Administratiu de València, de conformitat amb el que s'estableix en l'article 8 apartat 3, així com en l'article 46 apartat 1 els dos de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime pertinent.  
  
València, 24 d'octubre de 2023.- El director general de LABORA Servei Valencià d'Ocupació i Formació: Antonio Galvañ Diez.